ผู้ประกอบการรายย่อยสมัครเข้าร่วมโครงการร้านค้าธงฟ้าประชารัฐโดยใช้แอปพลิเคชัน "ถุงเงินประชารัฐ"แล้วกว่า 15,000 ร้านค้า
รัฐมนตรีว่าการกระทรวงพาณิชย์ ระบุ ขณะนี้มีผู้ประกอบการรายย่อยสมัครเข้าร่วมโครงการร้านค้าธงฟ้าประชารัฐโดยใช้แอปพลิเคชัน "ถุงเงินประชารัฐ"แล้วกว่า 15,000 ร้านค้า

นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า จากการเปิดให้ยื่นสมัครเข้าร่วมโครงการร้านค้าธงฟ้าประชารัฐโดยใช้แอปพลิเคชัน "ถุงเงินประชารัฐ" ผ่านโทรศัพท์มือถือในการรับชำระค่าสินค้าจากผู้ถือบัตรสวัสดิการแห่งรัฐตั้งแต่วันที่ 2 กรกฎาคมที่ผ่านมา จนถึงวันที่ 11 กรกฎาคม 2561 ขณะนี้มีร้านค้ารายย่อยได้สมัครเข้าร่วมโครงการฯแล้วมากกว่า 15,000 ร้านค้า ซึ่งกระทรวงพาณิชย์ได้จัดส่งรายชื่อร้านค้าที่ผ่านคุณสมบัติ 10,000 รายให้กรมบัญชีกลางอนุมัติเข้าร่วมโครงการแล้ว สำหรับร้านค้าที่จะเข้าร่วมโครงการจะต้องมีคุณสมบัติและเงื่อนไขตามที่กำหนด คือ มีที่ตั้งชัดเจนสามารถตรวจสอบได้  มีโทรศัพท์มือถือที่สามารถรองรับการใช้บัตรสวัสดิการแห่งรัฐ โดยการสมัครผู้ประกอบการ พ่อค้า แม่ค้า สามารถสมัครได้ด้วยตนเองที่สำนักงานพาณิชย์จังหวัด พร้อมเอกสารการสมัคร เช่น สำเนาบัตรประชาชน หนังสือรับรองจากเจ้าของตลาด รูปถ่ายสถานที่ตั้ง/แผงค้า พร้อมแผนที่และหนังสือเงินฝากของธนาคารกรุงไทย

อย่างไรก็ตาม  กระทรวงตั้งเป้าหมายรับสมัครร้านค้าย่อยเข้าร่วมโครงการไม่น้อยกว่า 100,000 รายทั่วประเทศ โดยเชื่อว่าโครงการดังกล่าวจะเปิดโอกาสให้ร้านค้ามีรายได้จากบัตรสวัสดิการแห่งรัฐและช่วยกระจายเศรษฐกิจสู่ประชาชนได้อย่างทั่วถึง